钦定古今图书集成/明伦汇编/氏族典/第119卷 > 陈叔陵
## 钦定古今图书集成/明伦汇编/氏族典/第119卷 > 陈叔陵

按《陈书始兴王叔陵传》：“叔陵，字子嵩，高宗之第二子
也。梁承圣中，高宗在江陵为直阁将军，而叔陵生焉。
江陵陷，高宗迁关右，叔陵留于穰城。高宗之还也，以
后主及叔陵为质。天嘉三年，随后主还朝，封康乐侯，
邑五百户。叔陵少机辩，徇声名，彊梁无所推屈。光大
元年，除中书侍郎。二年，出为持节都督江州诸军事”、
南中郎将、江州刺史。太建元年，封始兴郡王，奉昭烈
王祀。进授使持节、都督江郢晋三州诸军事、军师将
军，刺史如故。叔陵时年十六，政自己出，僚佐莫预焉。
性严刻，部下慑惮。寻进号云麾将军，加散骑常侍。三
年，加侍中。四年，迁都督湘衡桂武四州诸军事、平南
将军、湘州刺史。诸州镇闻其至，皆震恐股栗。寻进号
镇南将军，迁中卫将军。九年，除使持节、都督扬徐东
扬南豫四州诸军事、扬州刺史。十年至都。十一年，丁
所生母彭氏忧，去职。顷之，起为中卫将军，服阕，又为
侍中、中军大将军。及高宗崩，后主哀顿俯伏，叔陵以
锉药刀斫后主中项，太后驰来救焉，叔陵又斫太后
数下。后主乳媪吴氏，时在太后侧，自后掣其肘，后主
因得起。叔陵仍持后主衣，后主自奋得免。长沙王叔
坚手扼叔陵，夺去其刀，仍牵就柱，以其褶袖缚之。叔
陵奋袖得脱，突走出云龙门，驰车还东府，外召诸王
将帅，莫有应者。叔陵聚兵仅千人，初欲据城保守，俄
而右卫将军萧摩诃将兵至府西门，叔陵事急惶恐，
遂入内，沈其妃张氏及宠妾七人于井中。叔陵有部
下兵，先在新林，于是率人马数百，自小航渡，欲趋新
林，以舟舰入。北行至白杨路，为台军所邀，叔陵部下
多弃甲溃散。摩诃马客、陈智深迎刺叔陵，僵毙于地，
阉竖王飞禽抽刀斫之十数下，马客、陈仲华就斩其
首，送于台。